Kommissionens forordning (EF) nr. 1718/2002

af 27. september 2002

om ændring af forordning (EF) nr. 541/2002 om åbning af toldkontingenter ved indførsel i Fællesskabet af visse forarbejdede landbrugsprodukter med oprindelse i Schweiz og Liechtenstein

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 7, stk. 2,

under henvisning til Rådets afgørelse 2000/239/EF af 13. marts 2000 om indgåelse af aftalen i form af brevveksling mellem Det Europæiske Fællesskab på den ene side og Det Schweiziske Forbund på den anden side om protokol nr. 2 til overenskomsten mellem Det Europæiske Økonomiske Fællesskab og Schweiz(3), særlig artikel 2, og

ud fra følgende betragtninger:

(1) Ved Kommissionens forordning (EF) nr. 2603/2001(4) åbnes for de første tre måneder af 2002 de årlige toldkontingenter, der er fastsat i punkt III, nr. 1 og 3, i aftalen i form af brevveksling mellem Det Europæiske Fællesskab på den ene side og Det Schweiziske Forbund på den anden side om protokol nr. 2 til overenskomsten mellem Det Europæiske Økonomiske Fællesskab og Schweiz (i det følgende benævnt "aftalen"), godkendt ved Rådets forordning (EØF) nr. 2840/72 af 19. december 1972 om indgåelse af en overenskomst mellem Det Europæiske Økonomiske Fællesskab og Schweiz om fastsættelse af dennes gennemførelsesbestemmelser og om indgåelse af tillægsoverenskomsten om gyldigheden for Fyrstendømmet Liechtenstein af overenskomsten mellem Det Europæiske Økonomiske Fællesskab og Schweiz af 22. juli 1972(5).

(2) Efter en fornyet behandling i det blandede udvalg er de to parter i aftalen blevet enige om at forlænge foranstaltningerne indtil den 31. december 2002. Ved Kommissionens forordning (EF) nr. 541/2002(6) er fællesskabstoldkontingenterne derfor åbnet pro rata temporis fra den 1. april til den 31. december 2002. Aftalen må imidlertid fortolkes som en udvidelse på årsbasis af fællesskabstoldkontingenterne. Det er derfor nødvendigt at ændre forordning (EF) nr. 541/2002, så de kontingenter, som er åbnet ved forordning (EF) nr. 2603/2001, og som ikke er udnyttet, kommer til at indgå i de fællesskabstoldkontingenter, der er åbnet ved forordning (EF) nr. 541/2002. Det er desuden nødvendigt at ophæve forordning (EF) nr. 2603/2001.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -

UDSTEDT FØLGENDE FORORDNING:

Artikel 1

I forordning (EF) nr. 541/2002 foretages følgende ændringer:

1) Artikel 1 ændres således:

a) Stk. 1 affattes således:

"1. De fællesskabstoldkontingenter for indførsel af produkter med oprindelse i Schweiz og Liechtenstein, der er anført i bilaget, åbnes med toldfritagelse fra den 1. januar til den 31. december 2002."

b) Som stk. 3 indsættes:

"3. De produktmængder, som har været omfattet af de i Kommissionens forordning (EF) nr. 2603/2001 omhandlede toldkontingenter, fratrækkes de mængder, der er anført i bilaget til nærværende forordning."

2) Følgende indsættes som artikel 2a:

"Artikel 2a:

Forordning (EF) nr. 2603/2001 ophæves."

3) Bilaget erstattes af bilaget til nærværende forordning.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. september 2002.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 298 af 25.11.2000, s. 5.

(3) EFT L 76 af 25.3.2000, s. 11.

(4) EFT L 345 af 29.12.2001, s. 52.

(5) EFT L 300 af 31.12.1972, s. 188.

(6) EFT L 83 af 27.3.2002, s. 24.

BILAG

"BILAG

Tabel 1

>TABELPOSITION>

Tabel 2

>TABELPOSITION>"